IMISLab/GreekWikipedia huggingface dataset:
Κάστρο του Καΐς

Το Κάστρο του Καΐς (γαλλικά: Château de Caïx, προφέρεται: [kajs]) είναι κατοικία της Δανικής Βασιλικής Οικογένειας, το οποίο βρίσκεται στην οινοπαραγωγική περιοχή Καόρ (Cahors) στη νότια Γαλλία.

 Στους μεσαιωνικούς χρόνους το κάστρο αποτελούσε μέρος της άμυνας της πόλης Λυζέκ (Luzech) λόγω της κυριαρχίας του στον ποταμό Λο (Lot). Τον 15ο αι. το κάστρο ανήκε στην οικογένεια Κουντέρκ (Couderc), που ήταν συμβολαιογράφοι στο Λυζέκ, και τον 16ο αι. η οικογένεια Κουρτουά (Courtois) κατείχε το κάστρο. Με τον γάμο του με την Ελέν ντε Κουρτουά το 1640, ο Ζεράρ Λεφράν (Lefranc) έγινε κύριος της ιδιοκτησίας. Ήταν ο πρώτος κληρονομικός πρόεδρος του Φορολογικού Δικαστηρίου (Cours des Aides) στο κοντινό Καόρ. Ο εγγονός του Ζακ Λεφράν ήταν πρόεδρος, όταν το δικαστήριο μεταφέρθηκε στο Moντωμπάν (Montauban) το 1709, όπου αγόρασε ένα ακίνητο στο Πομπινιάν (Pompignan). Ο μεγαλύτερος γιος τού Ζακ, ο διάσημος Γάλλος ποιητής Ζαν-Ζακ Λεφράν μαρκήσιος του Πομπινιάν πέρασε το πρώτο μισό της ζωής του στο Καιξ και από εκεί εμπνεύστηκε τον κήπο του στο Σατώ ντε Πομπινιάν από την τοποθεσία και τη θέα (αν και όχι από την αρχιτεκτονική, μέχρι τότε ξεπερασμένη) του Καιξ. Ο δεύτερος γιος τού Ζακ, ο Ζαν-Ζορζ επίσκοπος του Βιέν (Vienne), που επίσης ήταν μία μορφή του Διαφωτισμού, μεγάλωσε εκεί επίσης. Η πώληση του Καιξ μπορεί να χρηματοδότησε ορισμένα από τα οικοδομικά έργα στο Πομπινιάν, το οποίο με τη σειρά του πωλήθηκε από τον εγγονό τού Ζαν-Ζακ το 1833. Το κάστρο οχυρώθηκε για πρώτη φορά τον 14ο αιώνα. Από τότε έχει ξανακτιστεί και ανακαινιστεί αρκετές φορές. Οι Λεφράν έκτισαν τα εκτεταμένα κελάρια κρασιού κάτω από το κάστρο. Η προσβολή από φυλλοξήρα κατέστρεψε τους αμπελώνες στα τέλη του 19ου αι. και οι ιδιοκτήτες μετανάστευσαν στην Ινδοκίνα. Δεν επέστρεψαν στην Ευρώπη παρά το 1955. Το 1967 ο διάδοχος της οικογένειας Ανρί-Μαρί-Ζαν-Αντρέ ντε Λαμπόρντ ντε Μονπεζά, νυμφεύτηκε την πριγκίπισσα Mαργαρίτα, τότε διάδοχο του θρόνου της Δανίας, και έγινε πριγκιπικός σύζυγος της Δανίας, όταν αυτή διαδέχθηκε τον πατέρα της στον θρόνο της Δανίας. Το βασιλικό ζεύγος αγόρασε το κάστρο και το κτήμα το 1974· έκτοτε το έχουν ανακαινίσει εκτενώς. Σύμφωνα με τον επίσημο ιστότοπο της μοναρχίας της Δανίας, η κατοικία έχει μετατραπεί σε ένα «χαλαρό περιβάλλον για επανένωση ολόκληρης της Δανικής Βασιλικής Οικογένειας και των Γάλλων συγγενών τους». Ήταν το σκηνικό για τις φωτογραφίες διακοπών για τη βασιλική οικογένεια της Δανίας, συμπεριλαμβανομένων των 80ών γενεθλίων του πρίγκιπα Ανρί. Η κατοικία δεν είναι ανοιχτή στο κοινό. Κατά τη διάρκεια του καλοκαιριού είναι διαθέσιμη μία ξενάγηση στους κήπους. Το κάστρο εξακολουθεί να παράγει κρασί.
Κοινοβουλευτική Βιβλιοθήκη της Γεωργίας

Η Εθνική Κοινοβουλευτική Βιβλιοθήκη της Γεωργίας (γεωργιανά: საქართველოს პარლამენტის ეროვნული ბიბლიოთეკა,) είναι ένας κυβερνητικός οργανισμός που υπάγεται στο Κοινοβούλιο της Γεωργίας. Είναι ο σημαντικότερος βιβλιοθηκάριος της Γεωργίας, καθώς και το σημαντικότερο πολιτιστικό, εκπαιδευτικό, επιστημονικό, ενημερωτικό και μεθοδολογικό κέντρο.

 Η ιστορία της Εθνικής Κοινοβουλευτικής Βιβλιοθήκης της Γεωργίας ξεκινά το 1846, όταν ιδρύθηκε η «Δημόσια Βιβλιοθήκη της Τιφλίδας» στη θέση του γραφείου του Γενικού Κυβερνήτη της Τιφλίδας. Το 1848, η συλλογή των ιδιωτικών βιβλιοθηκών που δημιουργήθηκε από τον Ντιμίτρι Κιπιάνι, Γεωργιανό στατιστικολόγο και συγγραφέα, μεταφέρθηκε στη νέα δημόσια βιβλιοθήκη. Το 1859, τα αποθέματα της δημόσιας βιβλιοθήκης αποτελούνταν από 13.260 τόμους σε 19 γλώσσες. Καθώς οι συλλογές αυξάνονταν, το κτίριο δεν μπορούσε να καλύψει τις ανάγκες και το 1851 κατασκευάστηκε το νέο κτίριο. Το 1852, η βιβλιοθήκη απέκτησε το δικαίωμα να λάβει δύο δωρεάν αντίτυπα όλων των εκδόσεων που τυπώθηκαν στον Καύκασο. Το 1868, η Δημόσια Βιβλιοθήκη της Τιφλίδας και το Μουσείο του Καυκάσου ενώθηκαν και το 1913 η Δημόσια Βιβλιοθήκη της Τιφλίδας μετατράπηκε σε Επιστημονική Βιβλιοθήκη του Μουσείου Καυκάσου και συγχωνεύτηκαν πλήρως. Το 1914 η βιβλιοθήκη έκλεισε λόγω της ανέγερσης ενός νέου κτιρίου για το Μουσείο του Καυκάσου. Τα αποθέματα της βιβλιοθήκης εγκιβωτίστηκαν και διατηρήθηκαν στο υπόγειο για δέκα χρόνια. Το κτίριο της Κοινοβουλευτικής Βιβλιοθήκης της Γεωργίας κατασκευάστηκε ως Τράπεζα των Ευγενών το 1913-16 από τον αρχιτέκτονα Ανατολή Κάλγκιν και τον καλλιτέχνη Χένρικ Χρινιέφσκι. Η βιβλιοθήκη μετονομάστηκε σε Γενική Κρατική Βιβλιοθήκη της Γεωργίας το 1923. Λειτουργούσε ως Κρατική Βιβλιοθήκη της Δημοκρατίας από το 1955 και από το 1990 ως Εθνική Βιβλιοθήκη της Γεωργίας. Από τις 25 Δεκεμβρίου 1996 η βιβλιοθήκη πήρε τη σημερινή ονομασία της. Το 2015, ένα βίντεο που έδειχνε έναν φύλακα ονόματι Omar Tsereteli να παίζει στο πιάνο «Giorni dispari» του Ludovico Einaudi στο κτίριο προσέλκυσε τη διεθνή προσοχή. Official website Κατάλογος μεγαλύτερων βιβλιοθηκών Γεωργία Τιφλίδα
Ολομάδες Αρκαδίας

Οι Ολομάδες είναι μικρός οικισμός της Τοπικής Κοινότητας Βαλτεσινίκου του Δήμου Γορτυνίας στην Αρκαδία. Βρίσκονται χτισμένοι στο βόρειο τμήμα του Μαίναλου και σε υψόμετρο περίπου 970 μέτρων, βόρεια του Βαλτεσινίκου, ενώ εγγύς στα νότια βρίσκεται και ο οικισμός Κουρουβέλι.

 Ο πληθυσμός του οικισμού ανέρχεται σε 32 κατοίκους σύμφωνα με την εθνική απογραφή του 2011, ενώ κατά την προηγούμενη απογραφή, αυτήν του 2001, είχαν πληθυσμό 52 κατοίκους. Οι Ολομάδες απέχουν οδικώς, περίπου: 5,5 χιλιόμετρα από το Βαλτεσινίκο, 11 χιλιόμετρα από την Μυγδαλιά -έδρα του πρώην Δήμου Κλείτορος-, 24 χιλιόμετρα από την Βυτίνα, 26 χιλιόμετρα από την Δημητσάνα -έδρα του Δήμου Γορτυνίας- καθώς και 57 χιλιόμετρα από την Τρίπολη. Στις Ολομάδες υπάρχουν δύο εκκλησίες, μια αφιερωμένη στον Άγιο Γεώργιο και μία στους Δώδεκα Αποστόλους. Βαλτεσινίκο Αρκαδίας Χρυσός Οδηγός (xo.gr) - Ολομάδες Αρκαδίας Exploring-Greece.gr - Ολομάδες Αρκαδίας Buk.gr - Ολομάδες Αρκαδίας
Τζέιν Γκριρ

Η Τζέιν Γκριρ (αγγλικά: Jane Greer) (Ουάσιγκτον, 9 Σεπτεμβρίου 1924 – Λος Άντζελες, 24 Αυγούστου 2001) ήταν Αμερικανίδα ηθοποιός του κινηματογράφου και της τηλεόρασης, με πιο γνωστό της ρόλο αυτόν της μοιραίας γυναίκας (femme fatale) Κάθι Μόφατ, στο φιλμ νουάρ του 1947 Αμάρτημα του παρελθόντος (Out of the Past).

 Γεννήμενη στην Ουάσιγκτον απο τον Τσαρλς Ντάρελ ΜακΚλίλαν Γκριρ και της σύζυγου του Μπέτις. Στα 15 υπέφερε απο παράλυση της αριστερής πλευράς του προσώπου της και άρχισε να κάνει φυσιοθεραπεία. Στην ηλικία των 17 ετών ξεκινήσε να τραγουδάει για $100 την εβδόμαδα στην ορχήστρα του Ραλφ Χώκινς, και στην ορχήστρα του Ενρίκο Μαδριγκουέρο, που ερμήνευε ρούμπες και άλλα λατινο-αμερικανικά τραγούδια στο κλαμπ "Ντελ Ρίο" στην Ουάσιγκτον. Ταυτόχρονα με την μουσική εργάζοταν και ως μοντέλο για διαφήμιση προιόντων σε περιοδικά. Η είσοδος της στην ηθοποία έγινε όταν ο εκκεντρικός μεγιστάνας και ιδιοκτητής της RKO Pictures Χάουαρντ Χιουζ είδε ένα εξωφύλλο στο περιοδικό LIFE την Τζέιν Γκριρ, και εντυπωσιάστηκε τόσο πολύ που της ζήτησε να παει στο Λος Άντζελες για να γίνει ηθοποιός. Η Γκριρ δέχτηκε την προσκλήση του Χιουζ. Όταν πήγε στο Λ.Α ο Χιουζ θα την έχει σε ένα είδος κατ'οίκο περιορισμό για πέντε μήνες. "Είχε μια εμμονή μαζί μου, αλλά στην αρχή φαινόταν σαν να μου προσφέρει μια θαυμάσια ευκαιρία για καριέρα",θα δηλώσει μετά απο αρκετά χρόνια η Γκριρ. Από τη στιγμή που καταφέρε να αποφύγει τον Χιουζ και τους συνεργάτες του, η Γκριρ θα γνωρίσει τον Ρούντι Βάλι, έναν πρώην κωμικό ηθοποιό και θα παντρευτούν μετά από μερικές εβδομαδες. Ο Χιουζ οργισμένος θα την προειδοποιήσει οτι αν δεν χώρισει τον Βάλι θα την διώξει. Είχε υπογράψει συμβόλαιο με την Γκριρ εφτά ετών,αλλά είχε απότυχει να βρει ρόλους για εκείνη. Η Τζέιν Γκριρ είχε απογοητεύτει παρ'ολα αυτά όμως διατηρήσε το συμβόλαιο της και να πάρει μέρος σε ταινίες της RKO. Η πρώτη ταινία της θα είναι η "Pax Americana" το 1945. Θα ακολουθήσουν οι ταινίες "Ντικ Τρέισι"(1945), "Αμάρτημα του Παρελθόντος"(1947), "Δεν θα με πιστέψτε με"(1947), και "Η Μεγάλη Κλοπή" (1949). Καθ'ολη την διάρκεια του γάμου της με τον Βάλι, ο Χιουζ θα συνεχίζει να την πιέζει, κάτι που θα την κάνει να υποφέρει στον γάμο της και τελικά εναν χρόνο μετά να πάρει διαζύγιο απο τον Βάλι και να γίνει ερωμένη του Χιουζ. Το 1947 θα γνωρίσει τον δικήγορο και επιχειρηματία Εντουάρντ Λάσκερ, και θα παντρευτούν τον ιδιο χρόνο. Στην RKO θα παραμείνει μέχρι το 1952, και στην συνεχειά θα παει στην Metro-Goldwyn-Mayer, όπου θα συνεχισει την καριέρα της. Με τον Λάσκερ θα παραμείνει μέχρι το 1963 και θα αποκτήσουν μαζι τρία παιδιά. Με το τέλος της χρυσής εποχής του Χολυγουντ η Τζέιν Γκριρ θα αφοσιωθεί στην οικογένεια της και οι εμφανίσεις της στον κινηματογράφο θα είναι λίγες πια. Θα κάνει καποιους ρόλους σε τηλεοπτικά σήριαλ, όπως η Μπονάνζα, ο Κόλομπο και το Φάλκον Κρεστ. Η Τζέιν Γκριρ θα πεθάνει το 2001 στο Μπέβερλι Χιλς. Το 1960 θα πάρει το άστρο της στην Λεωφόρο της Δόξας του Χόλυγουντ. Η Τζέιν Γκριρ στην IMDb (Αγγλικά)
291 Αλίκη

Η Αλίκη (Alice) είναι αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 11,45. Ανακαλύφθηκε το 1890 από τον Αυστριακό αστρονόμο Γιόχαν Παλίζα, που παρατηρούσε από τη Βιέννη. Η Αλίκη ανήκει στην Οικογένεια αστεροειδών της Χλωρίδος

 Οι διαστάσεις της Αλίκης υπολογίζονται σε 19×12×11 χιλιόμετρα (μέση διάμετρος 15 χλμ.), ενώ η μάζα της εκτιμάται σε 3,5 ως 5 τρισεκατομμύρια τόνους για μέση πυκνότητα 2.7 gr/cm³. Ο φασματικός της τύπος είναι S (λιθώδης), ενώ το άλβεδό της είναι 0,208 (από δεδομένα του IRAS). Η Αλίκη περιστρέφεται γύρω από τον εαυτό της μία φορά κάθε 4 ώρες και 19 λεπτά, μία αρκετά γρήγορη περιστροφή, με άξονα περιστροφής κεκλιμένο κατά 35 μοίρες ως προς το επίπεδο της τροχιάς. Η μέση θερμοκρασία στην επιφάνεια της Αλίκης εκτιμάται σε 90 βαθμούς Κελσίου κάτω από το μηδέν, ενώ η μέγιστη μπορεί να φθάνει και τους -5 βαθμούς C. Τροχιά από το JPL (Java) / Εφημερίδα
NGC 290

Το NGC 290 είναι ανοικτό σμήνος το οποίο απέχει 200.000 έτη φωτός και βρίσκεται στο Μικρό Νέφος του Μαγγελάνου, στον αστερισμό Τουκάνα. Εκτείνεται για 65 έτη φωτός.

 NGC 265 Δεδομένα για το NGC 290 στα NGC/IC Database (Αγγλικά), SIMBAD (Αγγλικά), NASA Extragalactic Database (Αγγλικά), SEDS (Αγγλικά) και VizieR Service (Αγγλικά) Εικόνες του NGC 290 στο Aladin (Αγγλικά) και στο SkyView (Αγγλικά) Πολυμέσα σχετικά με το θέμα NGC 290 στο Wikimedia Commons NASA - Astronomy Picture of the Day: May 1, 2006 NGC 290 HubbleSite NewsCenter: Information on NGC 290 and the Hubble picture
Κρίτων

Ο Κρίτων είναι έργο του Πλάτωνα που αναφέρεται στη δίκη και την εκτέλεση του Σωκράτη. Μαζί με τα Ευθύφρων, Απολογία και Φαίδων συγκαταλέγεται στην τετραλογία έργων του Πλάτωνα που περιγράφουν τη δίκη του Σωκράτη. Στον διάλογο συμμετέχουν ο Σωκράτης, στενός και εύπορος φίλος του Κρίτωνα.

 Έχουμε τη δυνατότητα, μερικούς διαλόγους να τους χρονολογήσουμε απόλυτα, δηλαδή ή να τοποθετήσουμε το διάλογο σε ορισμένο χρονικό σημείο ή με βάση ένα terminum post quem να περιορίσουμε μέσα σε διάστημα αρκετά στενό το χρόνο της συγγραφής. Έτσι, όλα τα έργα που προϋποθέτουν το θάνατο του Σωκράτη έχουν γραφεί ύστερα από το έτος 399 π.Χ.. Αλλά και τα γλωσσικά κριτήρια και η σύγκριση του περιεχομένου μας δίνουν τη βάση για να χρονολογήσουμε σχετικά και όχι απόλυτα τους πλατωνικούς διαλόγους. Η δραματική ημερομηνία είναι σαφής: η συζήτηση μεταξύ του Σωκράτη και του Κρίτωνα διαδραματίζεται τρεις ημέρες πριν από την εκτέλεση του πρώτου. Η ημερομηνία συγγραφής είναι λιγότερο ξεκάθαρη, αλλά στο 52b ο Σωκράτης λέει ότι προτίμησε το θάνατο από την εξορία. Αν κάτι τέτοιο ισχύει ο Κρίτωνας πρέπει να γράφτηκε μετά την απολογία χωρίς να αποκλείεται η πιθανότητα ότι ο Πλάτων να δούλευε σε δύο ή περισσότερα έργα παράλληλα. Οι λόγοι για τους οποίους ο Σωκράτης θα έπρεπε, σύμφωνα με τον Κρίτωνα, να δραπετεύσει είναι ότι αν εκτελεσθεί: Ο Κρίτων θα χάσει έναν αναντικατάστατο φίλο. Πολλοί θα θεωρήσουν ότι τσιγγουνεύτηκε τα χρήματα που απαιτούνταν για αυτό το σκοπό. Ο Κρίτωνας δε θα πάθει τίποτε εξαιτίας της απόδρασης του Σωκράτη γιατί είναι σε θέση να υπερασπισθεί τον εαυτό του. Οι εχθροί του Σωκράτη θα έχουν πετύχει το σκοπό τους. Θα εγκαταλείψει τους γιούς του και αυτοί θα έχουν την σκληρή μοίρα των ορφανών. Δεν θα φανεί ανδρείος. Ο Κρίτωνας και οι άλλοι φίλοι του θα φανούν άναδροι.Ακολουθεί ένα εκτεταμένο επιχείρημα που έχει σκοπό να αποδείξει ότι δεν πρέπει να αποδίδουμε σημασία στη γνώμη των πολλών, αλλά μόνο στη γνώμη του επαϊοντος και της ίδιας της αλήθειας. #p46b 46b «ὅτι μητρός τε καὶ πατρὸς καὶ τῶν ἄλλων προγόνων ἁπάντων τιμιώτερόν ἐστιν πατρὶς καὶ σεμνότερον καὶ ἁγιώτερον καὶ ἐν μείζονι μοίρᾳ καὶ παρὰ θεοῖς καὶ παρ᾽ ἀνθρώποις τοῖς νοῦν ἔχουσι» Κρίτων, ΟΕΔΒ Ε΄ Γυμνασίου, 1964 Καλογεράς Βασίλειος, Ανάλυση Φαίδωνος και Κρίτωνος, 1959 Κρίτων ή περί του πρακτέου, Ηθικός, έκδ. Πάπυρος Vlastos Gregory, Socrates on Political Obedience and Disobience. Yale Review 63 (1974): 517-34 σε μετάφραση με σχόλια και προλεγόμενα Παύλου Καλλιγά και Αλέξανδρου Νεχεμά, Βιβλιοπωλείον της Εστίας, 1993. Πρότυπο κείμενο Oxford University/ press, ed. John Burnet, 1903
Δημήτριος Γιατζής

Ο Δημήτριος Γιατζής του Χρήστου (1891 - 1964) ήταν αντιστράτηγος του ελληνικού Στρατού Ξηράς, αρχηγός του Γενικού Επιτελείου Στρατού (ΓΕΣ) την περίοδο του εμφυλίου πολέμου. Ήταν ο πρώτος διοικητής της 1ης Στρατιάς, το 1947.

 Γεννήθηκε στη Λαμία το 1891. Κατατάχθηκε εθελοντικά στο Πεζικό το 1910, και πολέμησε στην πρώτη γραμμή ως λοχίας στους Βαλκανικού Πολέμους το 1912-13. Τον Δεκέμβριο του 1914, αφού πρώτα είχε αποφοιτήσει από τη Σχολή Υπαξιωματικών, ονομάστηκε ανθυπολοχαγός Πεζικού. Πολέμησε στη συνέχεια στον Α΄Παγκόσμιο Πόλεμο, στη διάρκεια του οποίου (1917) προάχθηκε σε υπολοχαγό, ενώ το 1919-22 είχε πολεμική δράση και στην Μικρασιατική εκστρατεία, ως διοικητής λόχου και επιτελής μεραρχίας Το 1920 προάχθηκε σε λοχαγό και το 1923 σε ταγματάρχη.Στην περίοδο του Μεσοπολέμου υπηρέτησε, μεταξύ άλλων, στο επιτελείο του Β΄ Σώματος Στρατού, στη Διεύθυνση Διοικητικού του τότε υπουργείου Στρατιωτικών, ενώ διετέλεσε και διοικητής του VI Συνοριακού Τομέα (1938-40). Συμπλήρωσε επίσης τις σπουδές του, αποφοιτώντας από την τότε Σχολή Εφαρμογής Πεζικού και την τότε Ανωτέρα Σχολή Πολέμου. Το 1931 προάχθηκε σε αντισυνταγματάρχη και το 1935 σε συνταγματάρχη. Τον Σεπτέμβριο του 1940 τοποθετήθηκε διοικητής της ΙΙΙ Ταξιαρχίας Πεζικού, με την οποία και διακρίθηκε στο Αλβανικό Μέτωπο, ενώ τον Ιανουάριο του 1941 ανέλαβε διοικητής Πεζικού της VIII Μεραρχίας, θέση που διατήρησε μέχρι το 1945 και το τέλος του πολέμου (αφού εν τω μεταξύ ο Στρατός είχε μεταφερθεί στη Μέση Ανατολή).Μετά την απελευθέρωση της Ελλάδας το 1944, ο Γιατζής προάχθηκε σε υποστράτηγο, ενώ το 1946 σε αντιστράτηγο. Από το 1944 μέχρι το 1947 ανέλαβε διαδοχικά διοικητής της ΙΙΙ Μεραρχίας Εθνοφυλακής, της ΧΙ Μεραρχίας Πεζικού και του Α΄ Σώματος Στρατού. Τον Φεβρουάριο του 1947 έγινε διοικητής της νεοσύστατης 1ης Στρατιάς (με έδρα τότε τον Βόλο), ενώ την 1η Νοεμβρίου 1947 ανέλαβε αρχηγός του Γενικού Επιτελείου Στρατού (ΓΕΣ), θέση που διατήρησε μέχρι τις 21 Ιανουαρίου 1949, οπότε αποστρατεύτηκε με αίτησή του. Από τον Μάρτιο του 1948, με την κατάργηση του Στρατηγείου της Στρατιάς, ο Γιατζής πήρε και τον τίτλο «διοικητής Στρατού», ταυτόχρονα με την αρχηγία του ΓΕΣ.Πέθανε την 1η Ιουνίου 1964, σε ηλικία 73 ετών. Είχε τιμηθεί με το Αριστείο Ανδρείας (2 φορές) και πολλά άλλα ελληνικά και συμμαχικά παράσημα. Ήταν έγγαμος και πατέρας ενός παιδιού. Ο στρατηγός Γιατζής θεωρούνταν συντηρητικών φρονημάτων αλλά και αυστηρά υπηρεσιακός, καθώς ουδέποτε συμμετείχε σε ένοπλα κινήματα (είτε της βασιλικής είτε της βενιζελικής παράταξης) ή σε μυστικές παραστρατιωτικές οργανώσεις με πολιτικές επιδιώξεις, συχνό φαινόμενο στους αξιωματικούς της εποχής. Όπως πάρα πολλοί άλλοι αξιωματικοί που δεν ήταν προέλευσης Σχολής Ευελπίδων, αντιμετώπιζε έναν ιδιότυπο «ρατσισμό» από συναδέλφους του προερχόμενους από την ΣΣΕ, κάτι που βέβαια δεν δικαιολογείτο αντικειμενικά, καθώς αποδείχθηκε εξαίρετος αξιωματικός. Μετριοπαθής χαρακτήρας, είχε καλή συνεργασία με την κυβέρνηση και τους υπουργούς κατά τη διάρκεια του εμφυλίου, χωρίς να προσπαθεί να «καπελώσει» την πολιτική ηγεσία, όπως επιχείρησε ο Παπάγος που τον διαδέχθηκε.
Grace Under Pressure Tour

Το Grace Under Pressure Tour είναι ζωντανά ηχογραφημένο άλμπουμ του καναδικού χαρντ ροκ συγκροτήματος Rush, το οποίο κυκλοφόρησε στις 11 Αυγούστου 2009 μέσω της δισκογραφικής εταιρίας "Anthem Records". Αποτελεί το σάουντρακ του ομώνυμου βίντεο που είχε κυκλοφορήσει σε κασέτα το 1985 και σε μορφή DVD το 2007. Η ηχογράφηση του πραγματοποιήθηκε στο "Maple Leaf Gardens" του Τορόντο κατά την περιοδεία για την προώθηση του άλμπουμ "Grace Under Pressure". Μαζί με την έκδοση του άλμπουμ, υπήρχε μία μινιατούρα του βιβλίου της περιοδείας, όπως και στην έκδοση του DVD. Το εξώφυλλο του δίσκου είναι ίδιο με αυτό του άλμπουμ "Grace Under Pressure", με μοναδική διαφορά το ότι στο κάτω αριστερό άκρο αναγράφεται "1984 Tour".

 1. Intro - 0:57 2. The Spirit of Radio (Lee, Lifeson, Peart) - 4:53 3. The Enemy Within (Lee, Lifeson, Peart) - 4:18 4. The Weapon (Lee, Lifeson, Peart) - 7:42 5. Witch Hunt (Lee, Lifeson, Peart) - 4:40 6. New World Man (Lee, Lifeson, Peart) - 3:59 7. Distant Early Warning (Lee, Lifeson, Peart) - 6:10 8. Red Sector A (Lee, Lifeson, Peart) - 5:22 9. Closer to the Heart (Lee, Lifeson, Peart, Talbot) - 3:35 10. Medley (YYZ/The Temples of Syrinx/Tom Sawyer) (Lee, Lifeson, Peart) - 9:41 11. Vital Signs (Lee, Lifeson, Peart) - 4:56 12. Medley II (Finding My Way/In the Mood) (Lee, Lifeson, Peart) - 3:34 Οι μουσικοί οι οποίοι ηχογράφησαν το "Grace Under Pressure Tour" ήταν οι εξής: Τζέντι Λι - φωνητικά, μπάσο, πλήκτρα, συνθεσάιζερ Άλεξ Λάιφσον - ηλεκτρική και ακουστική κιθάρα, συνθεσάιζερ Νιλ Πιρτ - τύμπανα, κρουστά Grace Under Pressure Tour - Rush | Songs, Reviews, Credits, Awards | AllMusic Rush - Grace Under Pressure Tour (album review) | Sputnikmusic Rush - Grace Under Pressure Tour - Encyclopaedia Metallum: The Metal Archives
Καρλόττα Αμαλία της Έσσης-Κάσσελ

Η Καρλόττα Αμαλία (γερμ. Charlotte Amalie von Hesse-Kassel, 27 Απριλίου 1650 - 27 Μαρτίου 1714) από τον Οίκο της Έσσης-Κάσσελ ήταν κόρη του Λανδγράβου της Έσσης-Κάσσελ και με τον γάμο της έγινε βασίλισσα της Δανίας.

 Ήταν η πρώτη κόρη του Γουλιέλμου ΣΤ΄ της Έσσης-Κάσσελ και της Εδβίγης Σοφίας των Χοεντσόλλερν, κόρης του Γεωργίου Γουλιέλμου του Βρανδεμβούργου. Παντρεύτηκε το 1667 τον Χριστιανό Ε΄ της Δανίας και είχε τέκνα: Φρειδερίκος Δ΄ (1671 - 1730), Βασιλιάς της Δανίας. Χριστιανός Γουλιέλμος (1672 - 1673). Χριστιανός (1675 - 1695). Σοφία Εδβίγη (1677 - 1735), άγαμη. Χριστιανή Καρλόττα (1679 - 1689). Κάρολος (1680 - 1729), Πρίγκιπας της Δανίας, άγαμος. θνησιγενής κόρη (17 Ιουλίου 1683) Γουλιέλμος (1687 - 1705). Danske dronniger; fortaellinger og karakteristikker af Ellen Jorgensen og Johanne Skovgaard, Kobenhavn H. Hagerup, 1910 Louis Bobé (1940): Charlotte Amalie Köngin zu Dänemark. Einar Munkgaard, Kopenhagen, p.17, 61, 164
Ιππόκαμπος (ψάρι)

Ο Ιππόκαμπος ανήκει στο ομώνυμο γένος των ιχθύων, της οικογένειας των συγναθιδών, της κλάσης των ακτινοπτερυγίων. Απαντάται στα παράλια ύδατα, κυρίως στις βόρειες θάλασσες και στη Μεσόγειο.

 Κυριότερα γνωρίσματά του είναι η όρθια στάση του. Το μήκος του φθάνει τα 25 εκατοστά, έχει ρύγχος βραχύ και σωληνοειδές που καταλήγει σε στόμα ευρύ. Από τον τράχηλο εκφύονται δύο μικρά πτερύγια. Το σώμα του είναι πεπιεσμένο που καλύπτεται εξ ολοκλήρου από διογκωμένα λέπια που απολήγουν σε ακίδες κατά εμφανείς χρωματικές ζώνες. Ως κακός κολυμβητής χρησιμοποιεί πολύ συχνά την συλληπτήρια ουρά του για να γαντζωθεί σε σταθερά αντικείμενα, όπως κοράλλια. Συνηθέστερος χρωματισμός του Ιππόκαμπου είναι φαιοπράσινος στη ράχη με ασπρόμαυρες κηλίδες και ανοιχτόχρωμος στη κοιλιά που αισθητά προεξέχει. Ιδιαίτερο χαρακτηριστικό του ιππόκαμπου είναι η ιδιόρρυθμη ζωοτοκία του, δηλαδή τα αυγά του θηλυκού τα οποία παραλαμβάνει ο αρσενικός και τα οποία τοποθετεί σε ειδικό ασκό της κοιλίας του όπου και εκκολάπτονται. Μετά δε την εκκόλαψη ο ασκός σχίζεται και εξέρχονται οι μικροί ιππόκαμποι. Οι αρχαίοι συγγραφείς όπως ο Πλίνιος, ο Διοσκουρίδης κ.ά. απέδιδαν στον ιππόκαμπο θεραπευτικές ιδιότητες. Αντίθετα ο Αιλιανός θεωρεί το κρέας του ιππόκαμπου δηλητηριώδες. Κυριότερα είδη ιππόκαμπου είναι δύο: ο Ιππόκαμπος ο ιππόκαμπος (Hippocampus hippocampus) συνών. Ιππόκαμπος ο βραχύραμφος (Hippocampus brevirostrus) ή βραχύρρυγχος ιππόκαμπος, και ο Ιππόκαμπος ο σταγονώδης (Hippocampus guttulatus) ή στικτός ιππόκαμπος" (Hippocampus guttulatus), που είναι μικρότερος του πρώτου, φθάνει σε μήκος τα 6 εκατ.. Οι ψαράδες χρησιμοποιούν τον ιππόκαμπο ως δόλωμα. Δεν υφίσταται ιδιαίτερη απαγόρευση αλιείας του. Ο ιππόκαμπος δεν θεωρείται εύκολο ψάρι για ενυδρείο, πλην όμως οι ποικιλίες Kuba, Hudsanius και Guttulatus μπορούν εύκολα να προσαρμοστούν σε πολύ καλά οργανωμένο ενυδρείο. Αυτό σημαίνει ότι ο πυθμένας του θα πρέπει να παρουσιάζει βραχώδη κατασκευή με διάφορα κλαδιά – φύκια (οριζόντια ή κάθετα) για να μπορούν σ΄αυτά να στηρίζονται. Η θερμοκρασία του νερού θα πρέπει να κυμαίνεται μεταξύ των 23 και 28 βαθμών Κελσίου ενώ η οξύτητά του να είναι περίπου pH 8. Οι ιππόκαμποι του ενυδρείου τρέφονται συχνότερα από άλλα ψάρια με φρέσκια τροφή. Μπορούν να συμβιώσουν αρμονικά μόνο με άλλα ήρεμα ψάρια (ενυδρείου). Λόγω της σχεδόν όρθιας στάσης του και της ανατομίας της κεφαλής του που προσομοιάζει με εκείνη του αλόγου σε πολλές γλώσσες η κοινή του ονομασία είναι αλογάκι ή άλογο της θάλασσας. Σε κάποιες περιοχές της θεσσαλίας ονομάζονται ως ποντίκια της θάλασσας. Λόγω της ιδιαιτερότητάς της ωοτοκίας του το όνομά του επιλέγεται συχνά σε ονομασίες κέντρων διασκέδασης, μπαρ κ.λπ.
Ντίνος Ανδριανόπουλος

Ο Κωνσταντίνος (Ντίνος) Ανδριανόπουλος (Πειραιάς, 18 Οκτωβρίου 1905 – 16 Δεκεμβρίου 1962) ήταν Έλληνας διεθνής ποδοσφαιριστής. Ήταν αδελφός του Γιώργου, Γιάννη, Βασίλη, Λεωνίδα της Θρυλικής πεντάδας των Ανδριανοπουλαίων του Ολυμπιακού και της Εθνικής Ελλάδας. Επίσης, είχε άλλα δύο αδέλφια ποδοσφαιριστές σε πιο μικρές ομάδες του Πειραιά, τον Αριστείδη και τον Στέλιο. Έκανε μεγάλη καριέρα στον Ολυμπιακό , ενώ αγωνίστηκε και με την Πειραϊκή Ένωση. Φόρεσε 6 φορές τη φανέλα της εθνικής Ελλάδας και σημείωσε ένα γκολ. Σταμάτησε το ποδόσφαιρο σε ηλικία 27 ετών το 1932.

 Η Ιστορία του Ολυμπιακού , Έκδοση Γ.Χ. Αλεξανδρής , Αθήνα 1996 Θρύλος πορεία μέσα στο χρόνο, Έκδοση Ηλιότριπο, Αθήνα 1997 ISBN 569-584-365-2 Χρυσός Θρύλος Έκδοση Art Press,Εκδοτική Α.Ε. , Αθήνα 1997 Εθνική Ελλάδος πορεία μέσα στο χρόνο , Εκδόσεις Παπαζήση Αθήνα 2001 Ολυμπιακός ένα αρχείο μια ιστορία Β. Καρδάσης ,Μίλητος 1997 Ο Τελευταίος των πέντε ο Λεωνίδας Ανδριανόπουλος αφηγείται ,Καστανιώτης, Δημήτρης Καπράλος,Αθήνα 2004 , ISBN 960-03-3851-5 80 χρόνια 80 μορφες ,Β. Καρδάσης, Ελληνικά γράμματα ,ISBN 960-442-021-6 Ολυμπιακός. Η ιστορία ενός Θρύλου
Εθνοσυνέλευση (Μάλι)

Η Εθνοσυνέλευση (Γαλλικά: Assemblée nationale) της Δημοκρατίας του Μάλι είναι το μονοθάλαμο νομοθετικό σώμα της χώρας. Αποτελείται από 147 μέλη, τους βουλευτές, που εκλέγονται με άμεσες δημοκρατικές εκλογές, με καθολική ψηφοφορία. Οι αρμοδιότητες και οι εξουσίες της Εθνοσυνέλευσης ορίστηκαν στα άρθρα 59-80 του Συντάγματος του Μάλι του 1992.

 Τα 147 μέλη εκλέγονται με πλειοψηφικό εκλογικό σύστημα δύο γύρων από 125 εκλογικές περιφέρειες, με αναλογία 1 βουλευτής ανά 60.000 κατοίκους. Οι περιφέρειες που έχουν πληθυσμό ως 60.000 άτομα είναι μονοεδρικές και εκλέγουν έναν βουλευτή, ενώ οι μεγαλύτερες περιφέρειες εκλέγουν έναν βουλευτή παραπάνω ανά 40.000 άτομα πληθυσμού. Οι υποψήφιοι συμμετέχουν στις εκλογές ως μέλη πολιτικών κομμάτων ή ως ανεξάρτητοι πολιτικοί. Για να εκλεγεί ένας υποψήφιος πρέπει να επιτύχει την απόλυτη πλειοψηφία (πάνω από 50% των ψήφων) στον πρώτο γύρο των εκλογών ή μία απλή πλειοψηφία στον δεύτερο γύρο.Η προσέλευση στην ψηφοφορία δεν είναι υποχρεωτική. Δικαίωμα ψήφου έχουν όλοι οι πολίτες του Μάλι ηλικίας άνω των 18 ετών. Ο Πρόεδρος είναι το πρόσωπο που προεδρεύει στην Εθνοσυνέλευση. Ακολουθεί κατάλογος με τα άτομα που χρημάτισαν στη θέση αυτή:
Τζιζέλα Λαντό Κανόβας

H Τζιζέλα Λαντό Κανόβας (Ισπανικά: Gisela Lladó Cánovas, 1 Ιανουαρίου 1979, Ελ Μπρουκ, Καταλονία, Ισπανία), γνωστή απλά ως Τζιζέλα, είναι Ισπανίδα τραγουδίστρια, μοντέλο, ηθοποιός και χορεύτρια. Σπούδασε δημοσιογραφία στο Αυτόνομο Πανεπιστήμιο της Βαρκελώνης πριν βγει [για διευκρινίσεις] αφού τερμάτισε όγδοος στην πρώτη ισπανική έκδοση του Operesion Trionfo το 2001. Η Τζιζέλα είναι επίσης γνωστή ως εκπρόσωπος της Ανδόρρας στην Eurovision του 2008 στο Βελιγράδι.

 2002–2003 – Peter Pan, el musical 2004–2006 – El diluvio que viene 2007–2008 – Boscos Endins 2008–2009 – Aloma 2009–2010 – Grease 2010–2011 – 40 Principales: El musical 2011–2013 – Érase una vez el musical / Un mundo mágico / El reino encantado 2012–2013 – Esta noche no estoy para nadie 2013–present – Gisela y el libro mágico 2017 – La Bella Helena 2017 – Nit de musicals Η Τζιζέλα επιβεβαιώθηκε ως εκπρόσωπος της Ανδόρρας στον Διαγωνισμό Τραγουδιού της Eurovision το 2008 με το τραγούδι "Casanova". Αγωνίστηκε στον πρώτο ημιτελικό στις 20 Μαΐου 2008. Δεν κατάφερε να περάσει στον τελικό, τοποθετώντας τη 16η από τις 19 συμμετοχές με 22 πόντους. Αν και αυτό το αποτέλεσμα, κατάφερε ακόμα την επιτυχία στα μουσικά διαγράμματα που φθάνουν στο No.2 στην Ισπανία. Άλμπουμ Μόνους
Χτζκονκ

Το Χτζκονκ (αρμενικά: Խծկոնք, τουρκικά: Beşkilise, μτφ. «πέντε εκκλησίες») είναι αρμενικό μοναστήρι στην ανατολική περιοχή της Τουρκίας, πλησίον των συνόρων με την Αρμενία. Ανεγερθέν μεταξύ του 7ου και του 13ου αιώνα, το συγκεκριμένο θρησκευτικό κέντρο καταστράφηκε σε μεγάλο βαθμό κατά τη διάρκεια της δεκαετίας του 1950.

 Το συγκεκριμένο μοναστηριακό συγκρότημα βρίσκεται εντός φαραγγιού στην ανατολική περιοχή της Τουρκίας, σε απόσταση 25 χμ. νοτιοδυτικά του Ανί, πρώην αρμενικής πρωτεύουσας, πλησίον του σημερινού χωριού του Ντιγκόρ (Επαρχία του Καρς). Από ιστορικής απόψεως, το Χτζκονκ ευρισκόταν εντός του καντονίου του Σιράκ, στην επαρχία του Αϊραράτ, εκ των, συνολικά, δεκαπέντε επαρχιών της Μείζονος Αρμενίας, σύμφωνα με τον γεωγράφο του 7ου αιώνα, Ανανία του Σιράκ. Ιδιαιτέρως λίγες πληροφορίες είναι γνωστές σχετικά με την ίδρυση του μοναστηριού, το οποίο εγκαταλείφθηκε κατά τη διάρκεια της μογγολικής περιόδου, κατά τον 13ο αιώνα, ενώ ανακαινίστηκε έπειτα από την ρωσική κατάληψη της περιοχής του Καρς το 1878. Το μοναστήρι εγκαταλείφθηκε εκ νέου το 1920, όταν η συγκεκριμένη περιοχή ενσωματώθηκε στην Τουρκία, ενώ, σύμφωνα με τον τοπικό πληθυσμό, ο τουρκικός στρατός προχώρησε σε ανατίναξή του κατά τη διάρκεια της δεκαετίας του 1950, με μοναδικό σωζόμενο, σήμερα, τμήμα του την εκκλησία του Σουρπ Σαρκίς, η οποία, ωστόσο, υπέστη περαιτέρω ζημιές κατά τη διάρκεια σεισμού το 1988. Το μοναστήρι αποτελείτο από, συνολικά, πέντε εκκλησίες: του Σουρπ Καραπέτ («Αγίου Ιωάννη του Προδρόμου», τετράκογχης εκκλησίας χρονολογούμενης από τον 7ο ή 10ο αιώνα), του Σουρπ Αστβατσατσίν («Αγίας Θεομήτορος»), του Σουρπ Στεπανός («Αγίου Στεφάνου», σταυροειδούς εγγεγραμμένης εκκλησίας), του Σουρπ Γκριγκόρ («Αγίου Γρηγορίου», ελαφρώς απομονωμένης) και του Σουρπ Σαργκίς («Αγίου Σεργίου», τετράκογχης εγγεγραμμένης εκκλησίας, χρονολογούμενης μεταξύ του 10ου και του 11ου αιώνα). Αϊραράτ (Αγγλικά) «Cultural Genocide». The Armenian Genocide Museum-Institute. Ανακτήθηκε στις 24 Μαΐου 2009.
Ελισάβετ Ντάγκλας-Χάμιλτον του Χάμιλτον

Η Ελισάβετ Ντάγκλας-Χάμιλτον του Χάμιλτον (Elizabeth Douglas-Hamilton of Hamilton, γεννημένη ως Ελισάβετ Ίβη Πέρσι, Elizabeth Ivy Percy, 25 Μαΐου 1916 – 16 Σεπτεμβρίου 2008) ήταν Βρετανίδα ευγενής.

 Γεννήθηκε στις 25 Μαΐου 1916 στο Κάστρο Άλνγουικ, και ήταν κόρη του Άλαν Πέρσι, 8ου Δούκα του Νορθάμπερλαντ και της Ελένης Γκόρντον-Λέννοξ. Στις 2 Δεκεμβρίου 1937 παντρεύτηκε τον Ντάγκλας Ντάγκλας-Χάμιλτον, 14ο Δούκα του Χάμιλτον. Μαζί απέκτησαν πέντε παιδιά: τον Λόρδο Άνγκους Άλαν (1938-2010), νυμφεύθηκε (1) τη Σάρα Τζέιν Σκοτ. Απέκτησαν 4 παιδιά, (2) την Τζίλιαν Ρόμπερτσον. Δεν απέκτησαν παιδιά και (3) την Κάι Καρμάικλ. Δεν απέκτησαν παιδιά. τον Λόρδο Ιάκωβο Αλέξανδρο (γενν. το 1942-), νυμφεύθηκε την Πρισίλα Σουσάνα Μπούκαν. Απέκτησαν 4 παιδιά. τον Λόρδο Χιου Μάλκολμ (1946-1995), νυμφεύθηκε την Τζουν Μαίρη Κέρτις. Απέκτησαν 2 παιδιά. τον Λόρδο Πατρίκιο Γεώργιο (γενν. το 1950-), νυμφεύθηκε την Σεσίλια Άσερ. Απέκτησαν 1 παιδί. τον Λόρδο Δαβίδ Στέφανο (1952-2020), δεν νυμφεύθηκε ποτέ.Πέθανε στις 16 Σεπτεμβρίου 2008, σε ηλικία 92 ετών.
Στίβος στους Ολυμπιακούς Αγώνες 2008 - Ακοντισμός Ανδρών

Το αγώνισμα του ακοντισμού των ανδρών στο πρόγραμμα του στίβου των Ολυμπιακών Αγώνων του Πεκίνου διεξήχθη την Πέμπτη 21 και το Σάββατο 23 Αυγούστου 2008 στο Εθνικό Στάδιο του Πεκίνου. Πήραν μέρος 38 αθλητές από 29 χώρες. Ο Νορβηγός Αντρέας Τόρκιλντσεν, ο οποίος είχε κερδίσει και τέσσερα χρόνια νωρίτερα στην Αθήνα, κατέκτησε το χρυσό μετάλλιο πετυχαίνοντας παράλληλα ολυμπιακό ρεκόρ. Το ασημένιο μετάλλιο κέρδισε ο Άιναρς Κόβαλς από τη Λετονία και το χάλκινο ο Φινλανδός Τέρο Πιτκαμάκι, παγκόσμιος πρωταθλητής την προηγούμενη χρονιά στην Οζάκα.

 Οι προκριματικοί διεξήχθησαν το πρωί της 21ης Αυγούστου. Το όριο πρόκρισης για τον τελικό είχε οριστεί στα 82.50 μέτρα. Την επιδοση αυτή πέρασαν μόλις 3 ακοντιστές. Προκρίθηκαν επίσης οι 9 καλύτεροι από τους υπόλοιπους. Το πρώτο προκριματικό γκρουπ ξεκίνησε στις 10:10 τοπική ώρα (UTC+8). Το δεύτερο προκριματικό γκρουπ ξεκίνησε στις 11:40 τοπική ώρα (UTC+8). Ο τελικός διεξήχθη το απόγευμα του Σαββάτου 23 Αυγούστου στις 19:10 τοπική ώρα (UTC+8). Ο Αυστραλός Τζάροντ Μπάνιστερ τραυματίστηκε στον αγκώνα και αποχώρησε μετά την τρίτη προσπάθεια. Επίσημα αποτελέσματα τελικού, IAAF Επίσημα αποτελέσματα προκριματικών, IAAF "Men's Javelin Throw - FINAL", αναφορά για τον τελικό στην ιστοσελίδα της IAAF
Ισαβέλλα της Αραγωνίας, βασίλισσα της Γαλλίας

Η Ισαβέλλα της Αραγωνίας (Isabel de Aragón, 1248 - 28 Ιανουαρίου 1271) ήταν ινφάντα της Αραγωνίας και βασίλισσα της Γαλλίας (1270 - 1271), θυγατέρα του Ιάκωβου Α΄ της Αραγωνίας του Κατακτητή, και της δεύτερης συζύγου του Γιολάντας της Ουγγαρίας (κόρης του βασιλιά της Ουγγαρίας Ανδρέα Β΄).

 Στο Κλερμόν (1262) παντρεύτηκε τον διάδοχο του Γαλλικού θρόνου, μέλλοντα βασιλιά Φίλιππο Γ΄, συνόδευσε τον σύζυγο και τον πεθερό της στην Η΄ Σταυροφορία το 1270. Στις 11 Ιανουαρίου/1271 ενώ ήταν 6 μηνών έγκυος στο πέμπτο παιδί της έπεσε από το άλογο της και τραυματίστηκε σοβαρά, αναγκάστηκε να επιστρέψει πίσω στη Γαλλία εκεί γέννησε πρόωρα έναν ετοιμοθάνατο γιο. Δεν μπόρεσε να γιατρευτεί από τα τραύματα της και πέθανε 17 μέρες αργότερα, ο σύζυγος της όταν επέστρεψε στη Γαλλία την έθαψε μαζί με το νεογέννητο στη Βασιλική Σαιν-Ντενί, ο τάφος της μαζί με πολλούς άλλους βασιλικούς τάφους βεβηλώθηκε κατά τη διάρκεια της Γαλλικής επανάστασης (1793). Με τον σύζυγό της Φίλιππο Γ΄ των Καπετιδών βασιλιά της Γαλλίας, είχε τέκνα: Λουδοβίκος 1264-1276, απεβ. 12 ετών. Φίλιππος Δ΄ βασιλιάς της Γαλλίας. Ροβέρτος 1269-1271, απεβ. 2 ετών. Κάρολος, κόμης του Βαλουά. Ο γενάρχης του κλάδου των Καπετιδών-Βαλουά. Patrick Weber, Les reines de France Alain Erlande-Brandenburg, Le roi est mort. Etude sur les funerailles, les sepultures et les tombeaux des rois de France jusqu'a la fin du xiiie siecle The new Cambridge medieval history / 5 C. 1198 - c. 1300. by David Abulafia and Rosamond MacKitterick. The standard work of reference on the whole of Europe, east and west, during the thirteenth century. Zurita 1562-1580, p. 272 of PDF, Chapter XLIII The book of deeds of James I of Aragon: a translation of the medieval Catalan Llibre dels Fets by Damian J Smith and Helena Buffery.
Μέση Ρεθύμνου

Η Μέση είναι χωριό και έδρα ομώνυμης κοινότητος του Δήμου Ρεθύμνης στην Περιφερειακή Ενότητα Ρεθύμνης της Κρήτης. Βρίσκεται 13 χλμ. ανατολικά από το Ρέθυμνο, σε υψόμετρο 220 μ.

 Στην περιφέρεια του χωριού έχουν εντοπιστεί διάσπαρτοι μινωικοί τάφοι της υστερομινωικής περιόδου. Στη θέση Λίσματα, βορειοδυτικά του χωριού, εντοπίστηκαν δύο ασύλητοι λαξευτοί θαλαμοειδείς τάφοι της ΥΜΙΙΙ, οι οποίοι όμως είχαν σχεδόν καταστραφεί ολοκληρωτικά από την άρωση του χώματος. Μέσα στους τάφους βρέθηκαν λάρνακες, αγγεία, κύπελλα και χάντρες. Τάφοι βρέθηκαν επίσης στη θέση Φωκιανά, όπου ο Άρθουρ Έβανς αναφέρει ότι βρέθηκε μια σαρκοφάγος, Αέρας και Μουρνιανή. Στη θέση Σελλί έχουν βρεθεί κατάλοιπα μικρού μινωικού οικισμού.Είναι πιθανόν το χωριό να ήταν έδρα βυζαντινής επισκοπής και να πήρε το όνομά του από το γεγονός ότι βρισκόταν ανάμεσα στις επισκοπές Μυλοποτάμου και Καλαμώνος. ο χωριό αναφέρεται από τον Φραντσέσκο Μπαρότσι το 1577 ως Messi. Στην ενετική απογραφή του 1583 από Καστροφύλακα αναφέρεται ως Messi με 114 κατοίκους και ο Φραντσέσκο Μπαζιλικάτα το 1630 ως Messi. Στην απογραφή η οποία διενεργήθηκε το 1834 από τους Αιγυπτίους, απογράφεται μαζί με άλλα χώρια της περιοχής, με συνολικό πληθυσμό 50 χριστιανικές και 180 τουρκικές οικογένειες. Ο Εμμανουήλ Λαμπρινάκης αναφέρει ότι στη Μέση οι Οθωμανοί τουφέκισαν αγωνιστές που είχαν συμμετάσχει στη μάχη στο Αρκάδι, το 1866.Στην απογραφή του 1881 υπαγόταν στον δήμο Αμνάτου και είχε 202 χριστιανούς και 5 Τούρκους κατοίκους. Στην απογραφή του 1900 υπάγεται στον ίδιο δήμο, ο οποίος είχε μετονομαστεί σε δήμο Αρκαδίου, και είχε 246 κατοίκους. Το 1925, η Μέση ορίστηκε έδρα ομώνυμης κοινότητας στην Επαρχία Ρεθύμνης, και με την Καποδιστριακή διοικητική διαίρεση προσαρτήθηκε στον Δήμο Αρκαδίου.Αναλυτικά η δημογραφική πορεία του χωριού σύμφωνα με τις απογραφές: Ο καθεδρικός ναός του χωριού είναι αφιερωμένος στο Γενέσιο του Αγίου Ιωάννη και στο εσωτερικό του υπάρχουν εικόνες του 19ου αιώνα. Ο νεκροταφικός ναός είναι αφιερωμένος στον Άγιο Γεώργιο. Άλλοι ναοί στην περιφέρεια του χωριού περιλαμβάνουν τους Aγία Kυριακή και Άγιοι Tεσσαράκοντα Mάρτυρες.Νοτιοανατολικά του χωριού υπάρχει σπήλαιο γνωστό ως Κιουμπρά, όπου βρίσκεται μνημείο πεσόντων για τη μάχη που δόθηκε σε εκείνη τη θέση ανάμεσα σε αντιστασιακούς και Γερμανούς. Γεώργιος Χορτάτσης - ποιητής Ως οικισμός αναφέρεται επίσημα το 1925 με το ΦΕΚ 27Α - 31/01/1925 να ορίζεται έδρα της ομώνυμης νεοϊδρυθείσας κοινότητας. Σύμφωνα με το σχέδιο Καλλικράτης, μαζί με την Αγία Τριάδα και την Λούτρα, αποτελούν τη τοπική κοινότητα Μέσης που υπάγεται στη δημοτική ενότητα Αρκαδίου του Δήμου Ρεθύμνης και σύμφωνα με την απογραφή του 2011 έχει πληθυσμό 48 κατοίκους. Δείτε: Κοινότητα Μέσης
Σλόμπονταν Μπόσκαν

Ο Σλόμπονταν Μπόσκαν (γεννημένος στις 18 Αυγούστου 1975) είναι Σέρβος προπονητής πετοσφαίρισης και εργάζεται για τον Ολυμπιακό Πειραιώς. Έχει ύψος 197 εκ και έχει αγωνιστεί σαν πετοσφαιριστής στα πρωταθλήματα της Σερβίας, της Ιταλίας, της Ελλάδας, της Γαλλίας, της Τουρκίας και του Μαυροβουνίου. Υπήρξε και διεθνής με την εθνική ομάδα της Σερβίας.

 Ο Σλόμπονταν Μπόσκαν έκανε τα πρώτα του επαγγελματικά βήματα στο χώρο του βόλεϊ στη σερβική Βοΐβοντίνα, στην οποία παρέμεινε από το 1994 μέχρι το 1999. Με τη Βοΐβοντίνα κατέκτησε 5 Πρωταθλήματα Γιουγκοσλαβίας (1995, 1996, 1997, 1998, 1999) και 4 Κύπελλα Γιουγκοσλαβίας (1995, 1996, 1998, 1999). Το 1999 ταξίδεψε στην Ελλάδα με προορισμό τον Ολυμπιακό Πειραιώς, στον οποίο παρέμεινε για ένα χρόνο κατακτώντας το εγχώριο πρωτάθλημα (2000). Τη διετία 2000-02 αγωνίστηκε στην Τρεντίνο, ομάδα της Ιταλίας. Με την ιταλική ομάδα δεν κατάφερε να κατακτήσει κάποιο τίτλο. Το 2002, ο Σλόμπονταν Μπόσκαν επέστρεψε στην Ελλάδα, αυτήν τη φορά για λογαριασμό του Ηρακλή Θεσσαλονίκης, στον οποίο παρέμεινε για ένα χρόνο. Το 2003 επέστρεψε στη σερβική Βοΐβοντίνα, ενώ ένα χρόνο αργότερα μετεγγράφη στην Τουρ Βόλλευμπολ, ομάδα της Γαλλίας. Στη γαλλική ομάδα παρέμεινε για τέσσερα χρόνια κατακτώντας 2 Κύπελλα Γαλλίας (2005, 2006), ένα Σούπερ Καπ Γαλλίας (2005) και ένα Τσάμπιονς Λιγκ (2005). Το 2008 πραγματοποίησε ένα σύντομο πέρασμα από την Τουρκική Χαλκμπαν Σπορ, ενώ στη συνέχεια μεταπήδησε στην Μπουντβάνσκα Ριβιέρα, του Μαυροβουνίου. Ο Σλόμπονταν Μπόσκαν έχει πραγματοποιήσει αρκετές συμμετοχές με την Εθνική ομάδα πετοσφαίρισης της Σερβίας. Μεταξύ άλλων, έχει συμμετάσχει σε Ολυμπιακούς Αγώνες (2000), σε Ευρωπαικά Πρωταθλήματα (2001, 2005, 2007) αλλά και σε Παγκόσμια Πρωταθλήματα (2001, 2002, 2003, 2005). 5 Πρωταθλήματα Γιουγκοσλαβίας: 1995, 1996, 1997, 1998, 1999 4 Κύπελλα Γιουγκοσλαβίας: 1995, 1996, 1998, 1999 1 Πρωτάθλημα Ελλάδας: 2000 1 Τσαμπιονς Λίγκ: 2005 2 Κύπελλα Γαλλίας: 2005, 2006 1 Σουπερ Καπ Γαλλίας: 2005 http://archive.sport.gr/volley/argentina/teams/yugoslavia/6.asp
Ναουρού (γλώσσα)

Η γλώσσα Ναουρού (dorerin Naoero) είνα αυστραλονησιακή γλώσσα που ομιλείται στο Ναουρού. Υπολογίζεται ότι περί τα 7.000 άτομα μιλούν τη γλώσσα αυτή, που αντιστοιχούν στο 50% του συνολικού πληθυσμού του κράτους. Σχεδόν όλοι οι ομιλητές είναι δίγλωσσοι (μιλούν και αγγλικά). Ανήκει στη μικρονησιακή οικογένεια των αυστραλονησιακών γλωσσών. Οι ISO 639 κωδικοί της είναι 'na' και 'nau'. Η γλώσσα ναουρού αναγνωρίζεται και από τον ΟΗΕ.

 Η γλώσσα ναουρού περιέχει 16-17 συμφωνικά φωνήματα. Τα φωνήεντα είναι 12 (6 μακρά και 6 βραχέα). Στο γραπτό λόγο αρχικά χρησιμοποιούνταν 17 γράμματα: Τα πέντε φωνήεντα: a, e, i, o, u Δώδεκα σύμφωνα: b, d, g, j, k, m, n, p, q, r, t, wΤα γράμματα c, f, h, l, s, v, x, y και z δε συμπεριλαμβάνονταν. Με τις συνεχείς επιρροές από άλλες γλώσσες, όπως η Κιριμπάτι και η γερμανική, προστέθηκαν και άλλα γράμματα. μια μεταρρυθμιστική προσπάθεια για απλοποίηση της γραφής της γλώσσας με τη χρήση συμβόλων, έγινε μόνο μερικά. Σήμερα χρησιμοποιούνται 28 λατινικά γράμματα. Φωνήεντα: a, ã, e, i, o, õ, u, ũ Ημιφωνήεντα: j Σύμφωνα: b, c, d, f, g, h, j, k, l, m, n, ñ, p, q, r, s, t, w, y, z Σύμφωνα με έκθεση του 1937 που δημοσιεύτηκε στο Σίδνεϊ, υπήρχαν πολλές διάλεκτοι μέχρι που το Ναουρού έγινε αποικία της Γερμανίας (1888). Σήμερα μόνο στην επαρχία του Γιάρεν ομιλείται ακόμα μία διάλεκτος (τοπική). Το 1907 εκδόθηκε από το Φιλίπ Ντελαπόρτ ένα γερμανοναουρουανό λεξικό τσέπης.. Το λεξικό έχει 65 σελίδες και περιέχει γύρω στις 1.650 γερμανικές λέξεις μεταγραμμένες στα ναουρουανά. Παρατίθεται ένα κείμενο από τη Βίβλο (Γένεση, 1.1-1.8): 1Ñaga ã eitsiõk õrig imim, Gott õrig ianweron me eb. 2Me eitsiõk erig imin ñana bain eat eb, me eko õañan, mi itũr emek animwet ijited, ma Anin Gott õmakamakur animwet ebõk. 3Me Gott ũge, Enim eaõ, me eaõen. 4Me Gott ãt iaõ bwo omo, me Gott õekae iaõ mi itũr. 5Me Gott eij eget iaõ bwa Aran, me E ij eget itũr bwa Anũbũmin. Ma antsiemerin ma antsioran ar eken ũrõr adamonit ibũm. 6Me Gott ũge, Enim tsinime firmament inimaget ebõk, me enim ekae ebõk atsin eat ebõk. 7Me Gott eririñ firmament, mõ õ ekae ebõk ñea ijõñin firmament atsin eat ebõk ñea itũgain firmament, mõ ũgan. 8Me Gott eij egen firmament bwe Ianweron. Ma antsiemerin ma antsioran ar eke ũrõr karabũmit ibũm. Το λεξιλόγιο της γλώσσας ναουρού περιέχει πολλά δάνεια από τη γερμανική γλώσσα, όπως Gott, Θεός και Firmament, (υδρόγειος σφαίρα), που ανάγουν στην ισχυρή επιρροή των Γερμανών ιεραποστόλων. Υπάρχουν επίσης και λατινικές λέξεις- δάνεια. "Nauru Grammar", του Alois Kayser, compiled (1936); διανομή από τη γερμανική πρεσβεία 1993, ISBN 0-646-12854-X Nathan, Geoffrey S. (1974), «Nauruan in the Austronesian Language Family», Oceanic Linguistics 12 (1/2): 479-501 Εθνολογικά στοιχεία της γλώσσας
Βιλελμίνη Πάουλετ του Κλίβελαντ

Η Βιλελμίνη Πάουλετ του Κλίβελαντ (Wilhelmina Powlett of Cleveland, γεννημένη ως Αικατερίνη Λούσι Βιλελμίνη Στάνχοπ Catherine Lucy Wilhelmina Stanhope, 1 Ιουνίου 1819 - 18 Μαΐου 1901) ήταν Βρετανίδα ιστορικός και γενεαλόγος.

 Γεννήθηκε την 1η Ιουνίου 1819, και ήταν κόρη του Φίλιππου Ερρίκου Στάνχοπ, 4ου Κόμη Στάνχοπ και της Αικατερίνης Λούσι Σμιθ.Το 1837 τη στιγμή κατά την άνοδο της Βικτώριας στο θρόνο, η Λαίδη Βιλελμίνη φημιζόταν ήταν η πιο όμορφη γυναίκα στην αυλή. Στις 20 Σεπτεμβρίου 1843 παντρεύτηκε τον Άρτσιμπαλντ Πρίμροουζ του Ρόουζμπερυ. Μαζί απέκτησαν τέσσερα παιδιά: την Λαίδη Μαίρη Αικατερίνη Κωνσταντία (1844-1935), παντρεύτηκε τον Ερρίκο Γουόλτερ Χοπ-Σκοτ. την Λαίδη Κωνσταντία Εβελίνα (1846-1939), παντρεύτηκε τον Ερρίκο Γουίνταμ. τον Λόρδο Άρτσιμπαλντ Φίλλιπο (1847-1929), παντρεύτηκε την Χάννα ντε Ρόθτσαϊλντ. τον Λόρδο Εβεράρδο Ερρίκο (1848-1885), δεν παντρεύτηκε ποτέ.Στις 2 Αυγούστου 1854 παντρεύτηκε τον Ερρίκο Πάουλετ, 4ο Δούκα του Κλίβελαντ στο Τσίβενινγκ Χάουζ του Κεντ. Το ζευγάρι δεν απέκτησε απογόνους. Ήταν παράνυφος στη Στέψη της Βασίλισσας Βικτώριας, και στο γάμο της με τον Πρίγκιπα Αλβέρτο.Πέθανε στις 18 Μαΐου 1901 σε ηλικία 81 ετών.
Πανελλήνιο πρωτάθλημα κλειστού στίβου ανδρών 2014

Το 28ο Πανελλήνιο πρωτάθλημα κλειστού στίβου ανδρών, διοργανώθηκε στις 8 και 9 Φεβρουαρίου 2014 στο Στάδιο Ειρήνης και Φιλίας. Πρωταθλητής αναδείχθηκε για 20η φορά στην ιστορία του ο Πανελλήνιος Γ.Σ..

 Στο πρωτάθλημα μετείχαν δεκάδες αθλητές από όλη την Ελλάδα και Κύπριοι αθλητές εκτός συναγωνισμού. Υψηλού επιπέδου αγώνας έγινε στο άλμα εις μήκος. Επικράτησε ο Λούης Τσάτουμας, ο οποίος με 8.23μ πέτυχε πανελλήνιο ρεκόρ και το δεύτερο καλύτερο άλμα της χρονιάς στον κόσμο. Ισοφάριση του δικού του πανελλήνιου ρεκόρ πέτυχε ο Κώστας Δουβαλίδης στα 60μ εμπόδια με 7.63.
Ρόλαντ Άλμπεργκ

Ο Ρόλαντ Άλμπεργκ (ολλ. Roland Alberg) είναι ποδοσφαιριστής από το Σουρινάμ ο οποίος αγωνίζεται ως επιθετικός μέσος στην ΜΦΦ Μάαστριχτ. Ο Άλμπεργκ γεννήθηκε στην Ολλανδία και έχει καταγωγή από το Σουρινάμ. Αγωνίστηκε σε ένα ανεπίσημο φιλικό παιχνίδι της Εθνικής Σουρινάμ εναντίον του Κουρασάο τον Μάιο του 2015.

 Προερχόμενος από τις ομάδες νέων της ΑΖ Άλκμααρ, ο Άλμπεργκ ξεκίνησε την επαγγελματική του καριέρα με την ΣΜΦ Εξέλσιορ στη σεζόν 2011-12 της Ερεντιβίζιε, ενώ τον Ιανουάριο του 2013 μετακινήθηκε στην τουρκική Ελάζιγκσπορ. Ωστόσο, η ΑΝΤΟ Ντεν Χάαχ ισχυρίστηκε ότι υπέγραψε συμβόλαιο με την ομάδα, ενώ τελικά εντάχθηκε στο δυναμικό της τον Σεπτέμβριο του 2013. Ύστερα από 71 εμφανίσεις και 16 γκολ με την ΑΝΤΟ Ντεν Χάαχ, ο Άλμπεργκ αποκτήθηκε από την αμερικανική Φιλαδέλφεια Γιούνιον τον Φεβρουάριο του 2016, στην οποία παρέμεινε μέχρι την 1 Νοεμβρίου 2017. Στις 31 Οκτωβρίου 2017 ανακοινώθηκε η απόκτησή του από την ΤΣΣΚΑ Σόφιας με την υπογραφή διετούς συμβολαίου. Αποκτήθηκε επισήμως τον Ιανουάριο του 2018, ωστόσο αφέθηκε ελεύθερος στο τέλος της σεζόν. Στις 13 Ιουνίου 2018 ανακοινώθηκε η απόκτησή του από τον Πανιώνιο.
Αδελαΐδα, κόμισσα του Ωσέρ

H Αδελαΐδα, γαλλ. Adelaide de Bourgogne (1251 - 1290) από τον Οίκο της Βουργουνδίας ήταν κόρη του κόμη του Νεβέρ & κόμη του Ωσέρ και με τον γάμο της έγινε κυρία του Ροσφόρ.

 Ήταν η τρίτη κόρη του Εύδη διαδόχου της Βουργουνδίας και της Ματθίλδης Β΄ των Νταμπιέρ κόμισσας του Νεβέρ & του Ωσέρ. Παντρεύτηκε το 1268 τον Ιωάννη Α΄ των Ιβρέα-Σαλόν κύριο του Ροσφόρ και είχε τέκνο: Γουλιέλμος απεβ. 1304. Michelle Bubenicek, Quand les femmes gouvernent: droit et politique au XIVe siècle:Yolande de Flandre, Droit et politique au XIV siecle, (Ecole des Chartes, 2002), 54.
Ζήτω το ελεύθερο Κεμπέκ!

Η αμφιλεγόμενη γαλλική φράση Ζήτω το ελεύθερο Κεμπέκ! (Γαλλικά: Vive le Québec libre!) ειπώθηκε σε ομιλία του προέδρου της Γαλλίας, Σαρλ ντε Γκωλ, στις 24 Ιουλίου του 1967 κατά τη διάρκεια επίσημης επίσκεψής του στον Καναδά με το πρόσχημα της παρουσίας του στην έκθεση Expo 67 στο Μόντρεαλ του Κεμπέκ.

 Χιλιάδες κάτοικοι του Μόντρεαλ, πρωτεύουσας της γαλλόφωνης επαρχίας Κεμπέκ του Καναδά, παραληρούσαν ανεμίζοντας σημαίες της Γαλλίας και της επαρχίας τους το βράδυ της 24ης Ιουλίου του 1967, καθώς ο Γάλλος πρόεδρος Σαρλ ντε Γκωλ τούς μιλούσε από τον εξώστη του δημαρχείου της πόλης. Τα λόγια του ντε Γκωλ τούς ενθουσίασαν: Η καρδιά μου πλημμυρίζει από τεράστια συγκίνηση, καθώς βλέπω μπροστά μου τη γαλλική πόλη του Μόντρεαλ... Εδώ, απόψε, και σε όλο το μήκος της διαδρομής μου, βρήκα μία ατμόσφαιρα που μοιάζει με την απελευθέρωση της Γαλλίας στον Δεύτερο Παγκόσμιο Πόλεμο. Επιπροσθέτως, σε όλη τη διαδρομή, παρατήρησα την τεράστια προσπάθεια που κάνετε για την πρόοδο, την ανάπτυξη και επομένως την απελευθέρωση... Όλη η Γαλλία ξέρει, βλέπει και ακούει τι γίνεται εδώ. Ζήτω το ελεύθερο Κεμπέκ! Ζήτω ο Γαλλικός Καναδάς! Ζήτω η Γαλλία! Οι δηλώσεις του Σαρλ ντε Γκωλ προκάλεσαν παγκόσμιο σάλο και πολιτικό σεισμό στην Οτάβα, την πρωτεύουσα του Καναδά. Κι ενώ ο Γάλλος πρόεδρος περιόδευε στις 25 Ιουλίου στη Διεθνή Έκθεση του Μόντρεαλ, όπου έγινε δεκτός με τρομερό ενθουσιασμό, στις 26 Ιουλίου συνήλθε σε δύο αλλεπάλληλες έκτακτες συνεδριάσεις το υπουργικό συμβούλιο του Καναδά. Ο πρωθυπουργός Λέστερ Πίρσον μετά τις συνεδριάσεις του υπουργικού συμβουλίου δήλωσε: Μερικές δηλώσεις του Γάλλου προέδρου τείνουν να ενθαρρύνουν τη μικρή μειοψηφία του πληθυσμού μας που έχει στόχο να καταστρέψει τον Καναδά. Ο λαός του Καναδά είναι ελεύθερος. Οι Καναδοί δεν χρειάζονται απελευθέρωση. Ο Γάλλος πρόεδρος, μετά τη δήλωση αυτή, ακύρωσε την προγραμματισμένη για τις 27 Ιουλίου επίσκεψή του στην πρωτεύουσα Οτάβα, όπου θα είχε συνομιλίες με τον πρωθυπουργό και τους ομοσπονδιακούς ηγέτες της χώρας, και αποχώρησε επιδεικτικά για τη Γαλλία, έχοντας παραμείνει τέσσερις ημέρες στον Καναδά, αλλά μόνο στο έδαφος του γαλλόφωνου Κεμπέκ, πράγμα που είχε προσχεδιάσει, ώστε να υπογραμμίσει το ζήτημα της αυτονομίας της επαρχίας αυτής. Ο πρωθυπουργός του Κεμπέκ Ντανιέλ Τζονσόν δήλωσε στις 29 Ιουλίου: Η κυβέρνηση του Καναδά, υπό την πίεση εξτρεμιστικών στοιχείων, αισθάνθηκε υποχρεωμένη να κάνει μια δήλωση που εξανάγκασε τον φιλοξενούμενό μας να επιστρέψει στη Γαλλία παρακάμπτοντας την Οτάβα.
Ινστιτούτο Θερβάντες

Το Ινστιτούτο Θερβάντες (ισπανικά: Instituto Cervantes) είναι ένας διεθνής μη κερδοσκοπικός οργανισμός ο οποίος δημιουργήθηκε από την ισπανική κυβέρνηση το 1991 με σκοπό τη διδασκαλία της ισπανικής γλώσσας, καθώς και για την προώθηση του ισπανικού πολιτισμού σε μη ισπανόφωνες χώρες. Τα κεντρικά της γραφεία στεγάζονται στη Μαδρίτη και στην Αλκαλά ντε Ενάρες, τον τόπο γέννησης του Μιγκέλ ντε Θερβάντες, του συγγραφέα του Δον Κιχώτη.

 Το Ινστιτούτο Θερβάντες έχει Centros Cervantes (πλήρη μορφωτικά κέντρα) και Aulas Cervantes (μικρότερα κέντρα - αίθουσες ομιλιών) καθώς και ένα δίκτυο συνεργαζόμενων οργανισμών σε πάνω από τριάντα χώρες του κόσμου. Το Ινστιτούτο Θερβάντες ονομάστηκε έτσι προς τιμήν του Μιγκέλ ντε Θερβάντες, (Miguel de Cervantes) (1547–1616), του συγγραφέα του Δον Κιχώτη (Don Quijote), πιθανότατα της πιο σημαντικής μορφής της Ιστορίας της Ισπανικής λογοτεχνίας. Instituto Cervantes website (στα Ισπανικά) Centro Virtual Cervantes (στα Ισπανικά) Hispanismo site (στα Ισπανικά)
NGC 6040

Ο NGC 6040 είναι σπειροειδής γαλαξίας ο οποίος απέχει περίπου 550 εκατομμύρια έτη φωτός από το Ηλιακό Σύστημα και βρίσκεται στον αστερισμό Ηρακλή. Ανακαλύφθηκε από τον αστρονόμο Εντουάρ Στεφάν (Édouard Stephan) στις 27 Ιουνίου 1870.Ο NGC 6040 αλληλεπιδρά βαρυτικά με τον φακοειδή γαλαξία PGC 56942 με συνέπεια η μορφή του νότιο βραχίονά του να έχει αλλοιωθεί και να τείνει προς την κατεύθυνση του PGC 56942. Οι δύο γαλαξίες ανήκουν στο Σμήνος του Ηρακλή.

 Τα αποθέματα ουδέτερου (H I) υδρογόνου του NGC 6040 όπως και του PGC 56942 έχουν σχεδόν εξαντληθεί. Αυτό μπορεί να οφείλεται στο γεγονός πως καθώς οι γαλαξίες πλησίασαν στο Σμήνος του Ηρακλή αλληλεπίδρασαν με το περιβάλλον διαγαλαξιακό μέσο με συνέπεια να απολέσουν τα αποθέματα αερίων τους. Arp 120 Arp 272 Δεδομένα για το NGC 6040 στα NGC/IC Database (Αγγλικά), SIMBAD (Αγγλικά), NASA Extragalactic Database (Αγγλικά), SEDS (Αγγλικά) και VizieR Service (Αγγλικά) Εικόνες του NGC 6040 στο Aladin (Αγγλικά) και στο SkyView (Αγγλικά)